AJD มั่นใจปีนี้รายได้โตก้าวกระโดด เดินหน้ารุกธุรกิจตู้ขายน้ำอัตโนมัติ-E-Money
AJD มั่นใจปีนี้รายได้โตก้าวกระโดด เดินหน้ารุกธุรกิจตู้ขายน้ำอัตโนมัติ-E-Money
1 มี.ค. 2560

นายอมร มีมะโน ประธานเจ้าหน้าที่บริหาร บริษัท คราวน์ เทค แอดวานซ์ จำกัด (มหาชน) หรือ AJD เปิดเผยว่า บริษัทมั่นใจว่าผลประกอบการในปี 60 น่าจะเติบโตอย่างต่อเนื่อง เป็นผลจากการเดินหน้าธุรกิจเครื่องใช้ไฟฟ้า และธุรกิจตู้เติมเงินออนไลน์ เอเจเติมสบาย โดยตั้งเป้ายอดขายปีนี้ไว้ที่ 40,000 เครื่อง
รวมถึงการขยายไลน์ธุรกิจใหม่ คือ ธุรกิจการให้บริการตู้ขายน้ำอัตโนมัติและตู้น้ำลิตร ซึ่งคาดว่าจะเริ่มดำเนินธุรกิจได้ภายในไตรมาส 1/60 และธุรกิจบริการเงินอิเล็กทรอนิกส์ (E-Money) ให้บริการในรูปแบบบัตร และ/หรือโปรแกรมในอุปกรณ์อิเล็กทรอนิกส์ เพื่อชำระค่าสินค้า และบริการได้ทั้งแบบออนไลน์ และตามร้านค้าที่รับชำระต่างๆ คาดว่าในช่วงไตรมาส 4/60 จะสามารถดำเนินธุรกิจได้ ขณะนี้อยู่ระหว่างพัฒนาระบบงานของเงินอิเล็กทรอนิกส์สำหรับขออนุญาตต่อหน่วยงานกำกับเพื่อประกอบธุรกิจเงินอิเล็กทรอนิกส์
ส่วนผลประกอบการในปี 59 ที่ผ่านมา บริษัทมีรายได้รวม 2,558.05 ล้านบาท เพิ่มขึ้น 789.23 ล้านบาท หรือ 44.62% จากปีก่อนหน้า และบริษัทมีผลกำไรสุทธิอยู่ที่ 355.46 ล้านบาท เพิ่มขึ้น 349.08 ล้านบาท หรือ 5,473.27% จากปีก่อนมีกำไรสุทธิ 6.38 ล้านบาท
สาเหตุหลักที่เติบโตอย่างโดดเด่นมาจากบริษัทมีรายได้จากการขาย 565.77 ล้านบาท รายได้จากการบริการ 72.28 ล้านบาท และรายได้ดอกเบี้ยจากการขายผ่อนชาระ จำนวน 118.69 ล้านบาท ซึ่งเป็นผลมาจากยอดขายและการให้บริการที่เพิ่มขึ้นของตู้เติมเงินออนไลน์ของบริษัทย่อย ขณะที่ต้นทุนขายและต้นทุนบริการเท่ากับ 1,132.16 ล้านบาท คิดเป็น 47.13% ของรายได้จากการขายและรายได้จากการให้บริการ โดยอัตราส่วนต้นทุนขายและต้นทุนบริการต่อรายได้จากการขายและรายได้จากการให้บริการลดลง 13.13% จากปีก่อนที่เท่ากับ 60.26% สาเหตุหลักที่ลดลงเนื่องมาจากอัตราส่วนกำไรจากยอดขายตู้เติมเงินออนไลน์และการให้บริการที่เพิ่มขึ้น
ทั้งนี้ ค่าใช้จ่ายในการขายเท่ากับ 481.67 ล้านบาท คิดเป็น 18.83% ของรายได้รวม โดยอัตราส่วนค่าใช้จ่ายในการขายต่อรายได้รวมลดลง 6.31% จากปีก่อนที่เท่ากับ 25.14% จากความสามารถในการควบคุมค่าใช้จ่ายและการบริหารที่มีประสิทธิภาพ
“สาเหตุที่ทำให้ผลการดำเนินงานในปี 59 มีกำไรโดดเด่น เพราะ ได้รับปัจจัยหนุนจากยอดขายปรับตัวขึ้นอย่างมีนัยสำคัญ และมีรายได้ดอกเบี้ยจากการขายผ่อนชำระสินค้าเพิ่มขึ้น ซึ่งเป็นผลมาจากยอดขายตู้เติมเงินออนไลน์ (ตู้เติมเงินเอเจ เติมสบาย) จากบริษัทฯย่อย คือบริษัท เวนดิ้ง คอร์ปอเรชั่น จำกัด รับรู้รายได้เข้ามาเต็มปี”นายอมร กล่าว